### NN 125/2020 (13.11.2020.), Odluka o izmjenama i dopunama Odluke o nazivima i uvjetima za radna mjesta, poslovima koji se na njima obavljaju te koeficijentima složenosti poslova u Ustavnom sudu Republike Hrvatske

Ustavni sud Republike Hrvatske

2414

Na temelju članka 17. stavka 2. točke 1. Poslovnika Ustavnog suda Republike Hrvatske (»Narodne novine«, broj 83/14. – pročišćeni tekst i 2/15.), a u vezi s člankom 2. stavkom 3. Ustavnog zakona o Ustavnom sudu Republike Hrvatske (»Narodne novine«, broj 99/99., 29/02. i 49/02. – pročišćeni tekst), dana 12. studenoga 2020. godine, donosim

ODLUKU

O IZMJENAMA I DOPUNAMA ODLUKE O NAZIVIMA I UVJETIMA ZA RADNA MJESTA, POSLOVIMA KOJI SE NA NJIMA OBAVLJAJU TE KOEFICIJENTIMA SLOŽENOSTI POSLOVA U USTAVNOM SUDU REPUBLIKE HRVATSKE

I.

U Odluci o nazivima i uvjetima za radna mjesta, poslovima koji se na njima obavljaju te koeficijentima složenosti poslova u Ustavnom sudu Republike Hrvatske (»Narodne novine«, broj 102/14., 117/14., 18/16., 81/16., 117/17., 18/18., 8/19. i 80/20.) u Prilogu 1. »Nazivi radnih mjesta u Ustavnom sudu, potrebni stručni uvjeti za raspored na radna mjesta, broj potrebnih savjetnika i drugih službenika i namještenika te koeficijenti složenosti poslova«, red pod rednim brojem B.b.3.5., mijenja se i glasi:

|  |  |  |  |  |
| --- | --- | --- | --- | --- |
| »B.b.3.5. | savjetnik za obračun plaća, putnih naloga i blagajničko poslovanje | 1) završen preddiplomski i diplomski sveučilišni studij ili integrirani preddiplomski i diplomski sveučilišni studij ili specijalistički diplomski stručni studij ekonomskog, financijskog, računovodstvenog ili sličnog smjera,  2) najmanje četiri godine radnog iskustva na odgovarajućim poslovima,  3) osposobljenost za rad na računalu. | 1 | 2,278« |

II.

U Prilogu 2. »Nazivi radnih mjesta u Ustavnom sudu s opisom poslova i zadaća«, red pod rednim brojem B.b.3.5., mijenja se i glasi:

|  |  |  |
| --- | --- | --- |
| »B.b.3.5. | savjetnik za obračun plaća, putnih naloga i blagajničko poslovanje | Samostalno obavljanje poslova pripreme, prikupljanja i obrade dokumentacije za obračun plaća, obračunavanje plaća, doprinosa, poreza, naknada za bolovanja, vođenje obustava, kredita i ovrha na novčanim primanjima zaposlenika Suda; neposredno obavljanje poslova povrata i usklađivanja bolovanja s nadležnim institucijama; obavljanje obračuna i isplate materijalnih prava primjenom propisa iz kolektivnog ugovora; priprema i obračun primanja po osnovi samostalnog rada; obračun putnih naloga; vođenje kunske i devizne blagajne; izrada statističkih izvještaja i analiza iz djelokruga; obavljanje računskog nadzora i kontrole; suradnja s drugim tijelima državne uprave; sudjelovanje u poslovima izrade propisanih dokumenata iz područja fiskalne odgovornosti; sudjelovanje u poslovima izrade plana proračuna; sudjelovanje u postupcima javne nabave; praćenje zakonodavne regulative i osiguravanje njihove provedbe iz djelokruga; obavljanje drugih odgovarajućih poslova po nalogu pomoćnika glavnog tajnika za financijsko – računovodstvene poslove i glavnog tajnika.« |

III.

Ova odluka stupa na snagu osmoga dana od dana objave u »Narodnim novinama«.

Broj: SuT-A-18/2020
 Zagreb, 12. studenoga 2020.

Predsjednik
 dr. sc. Miroslav Šeparović, v. r.